మన ప్రయాణం ఇప్పుడే మొదలైంది
- బంగ్లాదేశ్‌ పర్యటన ముగింపు సదస్సులో ప్రధాని మోడీ
ఢాకా: భారత్‌-బంగ్లాదేశ్‌ ప్రయాణం ఇప్పుడే మొదలైందని ప్రధాని నరేంద్రమోడీ అన్నారు. బంగ్లాదేశ్‌లో తన రెండు రోజుల పర్యటన ముగింపు సందర్భంగా అక్కడి మేధావులు ఏర్పాటు చేసిన సమావేశంలో ఆయన పాల్గొన్నారు. భారత్‌-బంగ్లాదేశ్‌ సంబంధాలను కేవలం ఆసియా దేశాలు మాత్రమేకాదు యావత్‌ ప్రపంచం గమనిస్తోందని ప్రధాని అన్నారు. ఒక్క మాటలో చెప్పాలంటే మనం సన్నిహితులం మాత్రమేకాదు, మనం ఒక్కటే..మన రెండు దేశాల ప్రజలు కలిసి ప్రయాణించాలని కోరుకుంటున్నారని ప్రధాని స్పష్టం చేశారు. బంగ్లాదేశ్‌తో తన అనుబంధం ఉద్వేగపూరితమైందని ప్రధాని అన్నారు. అంతకుముందు బంగ్లాదేశ్‌ ప్రధాని షేక్‌ హసీనాతో కలిసి ప్రధాని మోడీ 'నూతన తరం-నూతన దర్శకత్వం' పేరుతో సంయుక్త ప్రకటన విడుదల చేశారు. పౌర అణుశక్తి, పునర్‌వినియోగ శక్తి వనరుల విషయంలో ఇరు దేశాల మధ్య సహకారం కొనసాగుతుందని ఇరువురు నేతలు ప్రకటించారు. 1974 భూసరిహద్దు ఒప్పందం అమలు వల్ల ఇరు దేశాల్లోనూ 161 ప్రాంతాల సరిహద్దులు మారిపోతున్నందున అక్కడి పౌరులకు అన్ని వసతులు కల్పించడంలో శ్రద్ధ తీసుకుంటామని సంయుక్త ప్రకటనలో స్పష్టం చేశారు.
రక్షణ విషయంలోనూ ఇరు దేశాలు పరస్పరం సహకరించుకుంటాయని తెలిపారు. ఉగ్రవాదం, తీవ్రవాదాన్ని ఏ రూపంలోనూ సహించేదిలేదని ఇరు దేశాల ప్రధానులు తమ సంయుక్త ప్రకటనలో స్పష్టం చేశారు. నకిలీ కరెన్సీ నోట్ల స్మగ్లింగ్‌ను నిరోధించడం,మనుషుల అక్రమ తరలింపును నిరోధించడం, తీర రక్షణ దళాల మధ్య సహకారానికి సంబంధించిన ఒప్పందాల పట్ల ఇరు దేశాల ప్రధానులు సంతృప్లి వ్యక్తం చేశారు. ఇరుదేశాల సరిహద్దున అక్రమ చొరబాట్లను, నేరాలను అరికట్టేందుకు సరిహద్దు యాజమాన్య సమన్వయ ప్రణాళిక(సిబిఎంపి)ను సక్రమంగా అమలు చేయడంపై దృష్టి సారించాలని ఇరువురు నేతలు నిర్ణయించారు.
మీ స్నేహితులకు రికమెండ్ చెయ్యండి